රාජ්‍ය සේවකයන්ගේ සෞඛ්‍ය ප්‍රතිලාභ වැඩි කිරීමේ අරමුණින් 2011 අයවැයට යෝජනා රැසක් ඉදිරිපත් කිරීමට ජාතික රක්ෂණ භාර අරමුදල තීරණය කර ඇත.ඒ අනුව රාජ්‍ය සේවකයකු සඳහා හෘද සැත්කමකට මෙතෙක් ගෙවූ රුපියල් ලක්ෂ තුන හමාරක මුදල ලක්ෂ 5ක් දක්වා වැඩි කිරීමටත් හදිසි අනතුරකදී ගෙවන රුපියල් ලක්ෂ 6ක මුදල ලක්ෂ දහයක් දක්වා වැඩි කිරීමටත් ස්වභාවික මරණයකදී ලබා දෙන රුපියල් 50,000ක මුදල ලක්ෂය දක්වා වැඩි කිරීමටත් යෝජනා කර තිබේ.මීට අමතරව උපැස් යුවළ සඳහා රාජ්‍ය සේවකයන්ට ලබා දෙන රුපියල් 3500ක මුදල රුපියල් 5000ක් දක්වා වැඩි කිරීමටත් එය වසර 5කට වරක් ලබා දීමටත් රක්ෂණ භාර අරමුදල යෝජනා කර ඇත.සිසේරියන් සැත්කමකදී ලබා දෙන රුපියල් 40,000ක මුදල රුපියල් 50,000ක් දක්වා වැඩි කිරීමටත්, ස්වාභාවික දරු උපතකදී ලබා දෙන රුපියල් 2500 රුපියල් 10,000ක් දක්වා වැඩි කිරීමටත් ජාතික රක්ෂණ භාර අරමුදල තීරණය කර ඇත.රාජ්‍ය සේවකයින් සඳහා ජාතික රක්ෂණ භාර අරමුදල ක්‍රියාත්මක කරන අග්‍රහාර රක්ෂණ ක්‍රමය යටතේ දැනට සෞඛ්‍ය පහසුකම් සඳහා ගෙවනු ලබන්නේ වසර ගණනාවකට පෙර සම්මත වූ මුදල් බවත් අද වන විට රාජ්‍ය සේවකයන්ට සෞඛ්‍ය පහසුකම් ලබා ගැනීමට එම මුදල ප්‍රමාණවත් නොවන බවත් ජාතික රක්ෂණ භාර අරමුදලේ සභාපති සේනක අබේගුණසේකර මහතා පවසයි.මීට අමතරව දැනට රුපියල් 75ක් වන අග්‍රහාර සාමාජික මුදල සුළු ප්‍රමාණයකින් වැඩි කිරීමට ද යෝජනා කළ බවත් ඒ මහතා පවසයි.